Suomi ei luovuta seksuaalirikoksista tuomittua entistä huippu-urheilijaa ja valmentajaa Tshekkiin, kertoo MTV.

Mies katosi, kun hänen olisi pitänyt mennä suorittamaan tuomiotaan Tshekkiin. Kuvituskuva. MOSTPHOTOS.COM

Entinen voimistelija ja valmentaja tuomittiin Tshekissä ensin seitsemän vuoden vankeuteen kahdesta alaikäiseen lapseen kohdistuneesta seksuaalirikoksesta. MTV:n mukaan miehellä on vuodelta 2007 Tshekin korkeimman oikeuden päätös, jonka mukaan tuomio aleni viiteen vuoteen.

Mies katosi, kun hänen olisi pitänyt mennä suorittamaan tuomiotaan Tshekkiin ja hänestä tehtiin kansainvälinen pidätysmääräys vuonna 2010. Europol julkaisi miehen tiedot etsityimpien rikollisten joukossa vuonna 2016. Mies löytyi kesäkuussa 2016 pienestä kylästä Turun seudulta. Löytymisen jälkeen aloitettiin tapauksessa luovutustutkinta. Asiasta uutisoi tuolloin Ilta-Sanomat.

Mies oli ilmeisesti oleskellut Suomessa jo vuosikausia.

MTV uutisoi nyt, että Helsingin käräjäoikeus kieltäytyi luovuttamasta miestä Tshekkiin. Perustelujen mukaan mies on integroitunut yhteiskuntaan. MTV:n mukaan oikeuden asiakirjoista selviää, että mies on saanut lapsen suomalaisnaisen kanssa ja rakentanut talon, eikä hänen oleskeluunsa Suomessa liity rikollisuutta.

Tuomion suorittaminen Suomessa on kuitenkin venynyt valituslupahakemusprosessin vuoksi. Korkeimman oikeuden kanta valituslupaan ratkaisee, joutuuko mies suorittamaan tuomion Suomessa.

Lähde: MTV, IS